**שמירת טבע – דוח שנתי 2023**

בשנת 2023 אגף שמירת טבע המשיך להוביל את תחום שמירת הטבע בישראל, תוך פיתוח יכולותיו בתחומים השונים, ובפרט כאלו שזוהו כמרכזיים ביותר. על רקע המחאה המשפטית והפגיעה בקשב הציבורי והפוליטי, היה צורך לדייק את שיטות העבודה בתחומים שונים. לקראת סיומה של השנה, לאור מלחמת ה-7 באוקטובר, שוב נפגעה עבודת האגף. בראשיתה, נעצרה כמעט לחלוטין, אך לאחר התארגנות ראשונית, דייקנו את עבודת האגף כך שתתאים לתקופה מאתגרת זו, לצד חזרה לעבודה סדירה היכן שניתן. להלן דו"ח הפעילות השנתית בחלוקה לפי נושאים ותחומים שונים.

**מגוון ביולוגי**

**מגוון ביולוגי בים:**

**1. השקת** [**תכנית אב לשמורות ימיות**](https://mafish.org.il/wp-content/uploads/2023/06/Master-plan-for-nature-reserves-WEB-.pdf) **באזור הכלכלי הבלעדי**

הים העמוק של ישראל מצוי באזור הכלכלי הבלעדי. ישראל מחויבת לקידום 30% משטח הים כשמורות ימיות עד שנת 2030. תכנית האב, שגובשה בשיתוף עם המשרד להגנת הסביבה, רשות הטבע והגנים, רשות העתיקות אוניברסיטת חיפה, אוניברסיטת תל אביב והמכון לחקר ימים ואגמים, מציעה 10 שמורות חדשות בים העמוק בהיקף של 6,300 קמ"ר. התכנית אומצה על ידי השרה להגנת הסביבה במעמד [השקת התכנית](https://youtu.be/6GwUlbJ5p6M) בכנס הים העמוק של החברה להגנת הטבע שהתקיים ביום האוקיינוסים הבינלאומי.

**2. קידום ההגנה על גני הספוגים – אושרו שתי שמורות ימיות חדשות**

בעומק של 100 מ' מתחת לפני הים שוכנים גני הספוגים הייחודיים – מערכת אקולוגית יוצאת דופן בעושר ובמורכבות שלה. לאחר מאמץ מחקרי ותכנוני ארוך שנים, ובשותפות של רשות הטבע והגנים ואוניברסיטת תל אביב, אושרו השנה שתי שמורות ימיות של גני ספוגים: [ים פולג](https://youtu.be/1bUOwJnOuhA) מול חופי תל אביב והרצליה, [וים עתלית](https://youtu.be/pSbge77dJEo), שתיהן במרחק של כ-10 ק"מ מהחוף, ובשטח של כ-90 קמ"ר.

**3. מזעור הפגיעה של תשתיות ימיות בעופות**

המדינה קידמה בשנים האחרונות תכנית למרחבי תשתיות ימיות, כלכלה כחולה וניסויים – תמ"א 13 ג'. התכנית שאפה לאפשר כמות גדולה של מתקנים מעל פני המים, כמו תרנים, טורבינות וכד'. ליווינו את התכנית  והצפנו את [הסיכונים לציר הנדידה של עופות](https://magazine.isees.org.il/?p=54551) מעל הים התיכון. בעקבות פעילותנו התכנית קודמה לאחר צמצום משמעותי בשטח המיועד לתשתיות, ומזעור של האלמנטים הבולטים מעל פני הים.

**4. מסירים רשתות רפאים בעזרת הציבור**

השנה הגיעו דיווחים רבים לאפליקציית SEA WATCH. בלטו במיוחד דיווחים על רשתות רפאים – ציוד דיג נטוש הפוגע בטבע והורג בעלי חיים. הדיווחים מחובבי ים ערניים אפשרו, בשיתוף עם גורמים שונים, לסלק מהים כ-10 רשתות רפאים פוגעניות.

**תחום מגוון ביולוגי ביבשה:**

**1. שומרים על מרחבי העשב והבתה בגליל המזרחי**

במסגרת פעילותנו כחברים בוועדה המקצועית ליער, נאבקנו בקידום תכנית פוגענית לייעור של מרחב כרזים – שטח עשבוני בזלתי המשקיף על הכנרת, ומאכלס מינים ייחודיים של עופות דוגרי קרקע כמו פיפיון הרים וסלעית קיץ. לא הצלחנו למנוע לחלוטין ייעור אך הצלחנו לשמור על כ-65% משטח התכנית ללא נטיעות כשטח עשבוני טבעי.

**2. רשת חשמל ירוקה**

לרשת החשמל השפעות משמעותיות על הטבע והנוף – התנגשות והתחשמלות עופות, פגיעה נופית, פגיעה בקרקע ועוד. לאחר שנים רבות של עבודה באפיקים שונים למזעור הפגיעה של רשת החשמל, ביצענו [ניתוח אסטרטגי](https://tevabiz.org.il/wp-content/uploads/2023/04/20230327-TASC-SPNI-full-presentation-.pdf) של הנושא בעזרת חברת הייעוץ טאסק ובשיתוף רשות הטבע והגנים. המסמך הוצג לגורמי הממשלה השונים ומשמש אותנו כמפת דרכים להטמעת המדיניות למזעור פגיעת רשת החשמל. בין היתר, המסמך הצביע על הצורך בהרחבת ההטמנה של קווי מתח בשטחים הפתוחים על מנת למנוע פגיעה בבעלי כנף. בשנה זו הוחלט במשרד האנרגיה לאפשר היקף הטמנה רב יותר של קווי מתח בשטחים הפתוחים. בנוסף, אנו פועלים בהליכי התכנון על מנת להגביל את ההקמה של קווי מתח, ולהגביר את ההטמנה באזורים רגישים, ולהטמיע אמצעי מניעת התנגשות והתחשמלות בקווים עיליים חדשים.

**3. ממשיכים לפתח פתרונות שמירת טבע למגזר העסקי**

מיזם [טבע](https://tevabiz.org.il/) BIZ הניע סבב מיזמים נוסף, עם 4 פרויקטים חדשים: שני מיזמים עם תאגידים חקלאיים, חקלאי העמק בצפון, וצבר קמה בדרום, שמטרתם לפתח פתרונות למזעור זליגת מזהמים וסחף מהשטח החקלאי אל נחלים. מיזם נוסף מפתח מודל לישוב תומך עופות נודדים עם קיבוץ נאות סמדר, במסגרתו מפותח שטח הקיבוץ כתחנת עצירה ותדלוק לעופות לפני/ אחרי חציית מדבר סהרה, ומיזם נוסף עם חברת התשתית 'יפה נוף' לפיתוח סט כלים למזעור השפעות שליליות על הטבע בפעילות החברה.

**אקלים**

**פיתוח מדיניות ואסטרטגית אקלים**

לאחר שבשנת 2022 גובשה המדיניות והאסטרטגיה האקלימית של החברה להגנת הטבע סביב חשיבות המערכות הטבעיות בהתמודדות עם משבר האקלים, בשנת 2023 הורחבה המדיניות לערוץ נוסף: **מאבק בהמשך ביסוס משק האנרגיה בישראל על דלקים פוסיליים, ובניית חזון למשק אנרגיה סביבתי דל בפליטות גזי חממה, תוך הגנה על המערכות הטבעיות ביבשה ובים.**

**תשתית לידע אקלימי – אקולוגי**

**טבע ואקלים:** ברבעון הראשון של 2023 השלמנו והגשנו מסמך בנושא "הקשר הדו-כיווני בין מערכות האקלים והמערכות האקולוגיות – פתרונות מבוססי טבע להתמודדות עם משבר האקלים". המסמך נכתב בתמיכת המשרד להגנת הסביבה כדי להציג בפני מקבלי ההחלטות בישראל את **הידע העדכני בעולם בדבר מקומה של שמירת הטבע בהתמודדות עם משבר האקלים,** והוא כבר משמש את המשרד להגנת הסביבה וגורמים נוספים.

**אנרגיה ואקלים:** הושלמה, הופצה והוגשה למשרדי הממשלה עבודה מעמיקה ורחבה על **המשמעויות האקלימיות, הכלכליות והאקולוגיות לחיפוש מאגרי גז טבעי חדשים בים התיכון.** המסמך נכתב על ידי מומחים בתחום האנרגיה והכלכלה האקלימית (דניאל מדר ונדב כספי) עם אנשי החלה"ט (מתחום הים והאקלים), והוא מהווה בסיס מקצועי מפורט להתנגדות שלנו להרחבת קידוחי הגז בים התיכון כפי שמקדם משרד האנרגיה.

ההתנגדות שלנו נעשית בשורה של כלים:

משפטיים - עתירה שהגשנו נגד החלטת הממונה על הנפט שעדיין תלויה ועומדת,

פעילות מול מקבלי החלטות - הצגת העבודה, פניות לשרים, הגשת שאילתות,

ציבוריים - גיבוש עמדה עם ארגוני סביבה אחרים, כתבות וטורים, וקמפיין ציבורי שנמצא בתחילתו ויקודם בהתאם להיתכנות ולמצב במדינה.

במקביל, בחנו את האפשרות למפות קיבוע פחמן במערכות הטבעיות בישראל, בשיתוף פעולה עם מומחים מהאקדמיה (בהם אוניברסיטת בן גוריון, האוניברסיטה העברית), והצבענו על פערי הידע שלא ניתן להשלים כרגע בפני מקבלי החלטות שביקשו להבין את מקומן של המערכות הטבעיות בהפחתת פליטות. בהקשר זה אף הובלנו מושב מקצועי בוועידה השנתית לאקולוגיה על קיבוע ולכידה של פחמן אטמוספרי באמצעות המערכות האקולוגיות.

**צפרות**

**1. אלופי הנדידה** – לאחר הפסקה כפוית-קורונה של הפעילות הבינלאומית של אלופי הנדידה, חזרנו, בשנת 2023להיקף פעילות משמעותי בזירה הבינלאומית. פרויקט שמירת הטבע אליו גייסנו כספים היה לשמירת הברנטה אדומת-החזה, באמצעות עמיתינו בקזחסטן ובבולגריה. הפרויקט זכה להצלחה רבה, שהתבטאה בגיוס כספים מכובד (כ- 40 אלף דולר) ע"י 11 קבוצות בינ"ל שהגיעו לאילת בסוף חודש מרץ והשתתפו במרוץ הצפרות המסורתי, ביחד עם מעל 150 משתתפים ומשתתפות ישראלים.

**2. שיקום בתי גידול לחים** – מאגר עמוד בכפר רופין מתבסס כאתר טבע איכותי ביותר. בשנת 2023 דגרו שם לראשונה שני מינים בסכנת הכחדה עולמית, ברווז משויש וצולל ביצות. כמו כן נמצאו עדויות לקינון של חרגולן זמירי שנכחד כמקנן מישראל לפני מספר עשורים. המצאות מינים נדירים אלה מעידה על איכות המערכת הטבעית שם. בנוסף, בזכות מימון שהגיע מקרן חיצונית, הצלחנו להרחיב את השטח המשוקם בכפר רופין והצפנו מחדש בריכות דגים נטושות נוספות, ובכך הכפלנו את השטח של פארק הצפרות המשוקם. במעגן מיכאל העבודות להקמת פארק הצפרות, בשיתוף קיבוץ מעגן מיכאל, מתקרבות לסיום. הקמת מבואת הכניסה ושיפוץ בית גייל הסתיימו, והעבודות לפרוא (שיקום והקמה מחודשת) של בריכות הדגים הגיעו לשלבים סופיים.

**3. השתתפות ביריד הצפרות הבינלאומי** – בחודש יולי יצא צוות ממרכז הצפרות להשתתף ביריד הצפרות הבינלאומי באנגליה, שם הצגנו את פעילות שמירת הטבע שלנו, בדגש על שיתופי פעולה בינלאומיים ופעילות חוצה גבולות.

**4. סקרים ומחקרים** – במסגרת מאמצינו לאסוף מידע על מצב ציפורי ישראל, הוצאנו לפועל, בשנת 2023, סקר רחב-היקף באזורים מרוחקים של הנגב, מדרום למכתש רמון. במסגרת הסקר, צוותים שלנו הגיעו לנקודות בהן רגל ביולוג לא דרכה מעולם. אספנו שם ממצאים חשובים על העופות שדוגרים שם, כולל חוברות ועפרונים נדירים שונים.

**5. צפרות בזמן המלחמה**, במרכזי הצפרות בירושלים ובאילת לקחנו חלק בפעילויות רבות למען משפחות המפונים, קהילות ובתי ספר. בכל אחד מהמרכזים, אירחנו את אלה שזקוקים למעט שקט ושלווה ונתנו להם את מה שהטבע יודע לתת. הצוותים שלנו שעבדו במרכזים במגע עם התושבים המפונים נחשפו לחוויות קשות מאוד, ופעלו ברגישות ובעדינות.

**6. אירועי זום בזמן המלחמה**, צוות מרכז הצפרות הרים מערך של פעילויות זום, בעברית ובאנגלית, שמטרתן לקרב את הטבע אל אלה שזקוקים לו ולא יכולים לצאת אליו. מיזם זה החל על ידי מרכז הצפרות, אך הפך להיות זרוע מרכזית של אגף שמירת טבע להבאת תחום שמירת הטבע לבתים של אזרחי ישראל באמצעות הזום בזמן המלחמה. במיזם זה ביצענו עשרות אירועי זום עם עשרות מרצים.

**אקולוגיה מרחבית**

1. **סקר חובארות** - הפרויקט מבוצע במימון ובשיתוף הקרן לשימור שטחים פתוחים, מועצה אזורית רמת נגב, רשות הטבע והגנים, החברה להגנת הטבע, אוניברסיטת חיפה ואוניברסיטת בן-גוריון. מטרת הסקר היא לבחון את מצבה של אוכלוסיית החובארה בנגב, למפות את תפוצת הקינון העכשווית שלה, לאפיין את דגמי התנועה של הפרטים ולסמן מסדרונות אקולוגיים ושטחי מפתח החיוניים לשימור האוכלוסייה לאורך זמן. מרכז הצפרות לוקח חלק מרכזי באיסוף המידע ומנתח את הנתונים. על אף שהסקר עדיין בעיצומו, ממצאים ממנו תורמים לקידום שמורות טבע בהליכי התכנון.
2. **עדכון פרק השטחים המוגנים בתמ"א 1 -** מנהל התכנון מקדם מהלך לעדכון פרק השטחים המוגנים בתמ"א 1. התכנית כוללת התייחסות לשלושה מרכיבים עיקריים: מיפוי שטחי המסדרונות, צווארי הבקבוק ותוספות לשטחים המוגנים; בחינת הממשק של השטחים החקלאיים בתחום המסדרונות; וקביעת הוראות לשטחי המסדרונות האקולוגיים לשטחי המסדרונות האקולוגיים לצורך הבטחת תפקודם ורציפותם.בחודשים האחרונים, עיקר המאמץ מושקע באיתור שטחים חדשים חשובים לשימור, במקביל לדיוק שכבת המסדרונות. תוצרים מרחביים שמתבססים על מידע שנאסף במרכז הצפרות ובמערכת התצפיות של רט"ג משמשים בסיס חשוב להצדקת תוספת שטחים מוגנים ודיוק שכבת המסדרונות.
3. **השבה ושיקום של בריכות דגים נטושות –** ליווי אקולוגי של מיזם משותף לרשות הטבע והגנים ולחברה להגנת הטבע. ענף המדגה בישראל נמצא במגמת צמצום וסיגרה של מדגים. בריכות דגים רבות הוקמו על תשתית של בתי גידול מימיים, ביצות ומלחות, ויש להן ערך רב עבור עופות, יונקים, דו-חיים וצמחים. מטרת הפרויקט היא לאתר בריכות דגים באזורים בהם ענף המדגה כבר אינו משמש כמקור פרנסה המצדיק את אבדן בית הגידול. במהלך שנת 2023 הסתיים השלב הראשון של הפרויקט שכלל מיפוי כלל בריכות הדגים בישראל בעבר ובהווה ואפיונם על בסיס מדדים סביבתיים וסטטוטוריים. השלב השני, שעתיד להתבצע בתחילת 2024, יתמקד ביצירת העדפה לשיקום מכלולי בריכות הדגים.
4. **תכנון** **ותכניות** - ליווי שוטף של תהליכי התכנון וסיוע לרכזי שמירת הטבע בהתמודדות איתם באמצעות שילוב של בחינה וניתוח אקולוגי. בין התכניות שקיבלו ליווי השנה: תכנית קק"ל ליערות צפון הגולן; תכנית יער מודיעין; התנגדות לכביש ואדי פוכין; פוטו-וולטאי בעמק הבאכה; הטמנת קו מתח 161 בתימורים; ליווי אקולוגי לנושא האקלים; ולאחרונה, ליווי תכניות פיתוח בצה"ל בעקבות המלחמה.

**תכנון**

1. התמודדות עם חוק ההסדרים: חוק ההסדרים שהובא בפני הממשלה כלל עשרות סעיפים שביקשו להצר את היכולת להגן ולשמור על הסביבה בישראל, בים, באוויר וביבשה. בין הסעיפים הללו היו עשרות סעיפים שביקשו לפגוע בלב לבם של הליכי התכנון, וביכולתם של הליכים תקינים אלה לשמור על הסביבה. החוק כלל, לתפיסתנו, החלשה משמעותית של המשרד להגנת הסביבה. לשמחתנו, רבים מהאיומים הללו הוסרו מהחוק, או צומצמו, וזאת לאחר עבודה אינטנסיבית שביצעה החברה להגנת הטבע מול משרדי הממשלה והכנסת. בדיונים שערך יעקב אשר, יו"ר ועדת הפנים של הכנסת, ניתנה במה מכובדת לסוגיות הסביבתיות ולסכנות הנובעות מההסדרים המוצעים, והדבר אפשר, בין היתר, להסיר את האיומים בפגיעה במעמדו של המשרד להגנת הסביבה כיועץ סביבתי, מניעת זכות ערר על החלטות של ועדה מחוזית, הקמת מיזמים ניסיוניים פוגעניים ללא היתר ותכנית. לצערנו, החוק עדיין מאפשר פגיעה במעמדן של הועדות שהוקמו על מנת לשמור על הסביבה החופית ועל השטחים הפתוחים בישראל.
2. נושא ההגנה הסטטוטורית על מסדרונות אקולוגיים קודם בצורה משמעותית ברמה המחוזית וברמה הארצית, בעקבות פעילות שלנו במוסדות התכנון. קודמה החלטת המועצה הארצית להכנה של תמ"א למסדרונות אקולוגים ותוספת שטחים מוגנים. בימים אלו פועלת ועדת עורכים על תיקון 26 לתמ"א 1 - הכנה של תכנית סטטוטורית למסדרונות אקולוגיים, אשר אנו שותפים לה.
3. תמ"א 1 תיקון 7 הינה תכנית מתאר ארצית למיתון נזקי שיטפונות ומתן פתרונות לניהול נגר בראיה אגנית אשר מקודמת בימים אלה. אנו מלווים תכנית זו באמצעות צוות הנחלים וצוות התכנון שלנו על מנת להבטיח את השמירה על הנחלים בישראל ושילוש עקרונות ניהול נגר וניקוז מבוססי טבע.
4. בשנים האחרונות הגולן זוהה כחבל ארץ המצוי תחת שטף של איומים שעשויים לשנותו ללא היכר. בשנה האחרונה עסקנו רבות בבלימת הקידום של טורבינות רוח, התנגדות לקידום שני יישובים חדשים, הפקנו דו״ח האיומים על רמת הגולן, התמודדות מול יוזמות פיתוח של הצבא ובראשן מאבק נגד התוכנית להקמת אתר אימונים של צה״ל בעין פית, מאבק כנגד הקמה של ועדה תכנון מיוחדת לפיתוח הגולן ועוד. עיסוק רב זה, גם הוביל את הארגון לקיים את פסטיבל "פרא בגולן".
5. המאבק על מפרץ אילת וחופיו - בשנה האחרונה אנו עדים ליוזמות פיתוח של טיילת מבטון המאיימות על החופים באילת ועל השונית והסביבה הימית. בנוסף, נעצרה התכנית האסטרטגית של אילת, אשר עשויה הייתה להביא לנזקי פיתוח רבים לאורך חופיה. בעבודה משותפת עם שותפים בגופים הירוקים, הצלחנו לקדם הליך לתיקון תכנית מתאר ארצית (תמ"א) 13 של אילת שיאפשר קידום של תוספת שמורות טבע באילת, כולל בסביבה הימית.
6. אנרגיה סולארית - המשכנו להיות חוד החנית לקידום אנרגיה סולארית שומרת טבע באמצעות קידום המדיניות להעדפת גגות על פני אנרגיה סולארית בשטחים פתוחים. במהלך השנה האחרונה המועצה הארצית הרחיבה את היקף השטח הקרקע שיוקצה לאנרגיה סולארית קרקעית, אך הצלחנו להגביל את היקף הקרקע שתוקצה לאנרגיה סולארית. לאחרונה החלו לקדם את התחום של שילוב אנרגיה סולארית עם חקלאות, אשר מחד יכולה לייעל את השימוש בקרקע, ומאידך עשויה לעודד התקנת מתקנים סולאריים בשטחים נרחבים. אנו מלווים תהליכים אלו מקרוב, וזאת על מנת להבטיח את צרכי שמירת הטבע.
7. התוכנית להקמת אזור התעשייה "שער השומרון" נחל רבה מקודמת בציר הגבעות בתחום המסדרון האקולוגי הארצי ולכן אנו נאבקים בה במסגרת הליכי התכנון במועצה העליונה לתכנון ולבנייה, ובסיוע קבוצות תושבים מהאזור.
8. רכס לבן וההפרדה המפלסית שבהרי ירושלים - המאבק ארוך השנים לשמירה על הרי ירושלים המשיך ללוות אותנו גם השנה. לאחר סיום הליכי התכנון להפרדה המפלסית בצומת אורה, ניצחנו בעתירה בבית המשפט המחוזי נגד הליך האישור של התכנית, אשר ככל שתמושש, עשויה להוביל לסלילת כביש הטבעת המערבי ולהקמת שכונות נוספות במרחב. הליכים אלה נמשכים על רקע הערעור שהגישה המדינה, ובמהלך השנה נערכנו לדיון הצפוי בבית המשפט העליון בראשית שנת 2024. כמו כן, אנו פועלים נגד כוונת רשות מקרקעי ישראל ובית חולים הדסה להקים שכונת מגורים ענקית ביער המקיף את בית החולים.
9. קון מס' 150 לחוק התכנון והבנייה והוראת שעה - חרבות ברזל, התשפ''ד-2023. על רקע המלחמה, ועדת הפנים והגנת הסביבה אישרה את תיקון לחוק התכנון והבנייה, הקובע הסדר חריג בעולם התכנון והבנייה שנועד לתת מענה לתושבי העוטף שפונו מבתיהם בעקבות טבח ה-7 באוקטובר. הצעת החוק דורסת את הליכי התכנון הסדורים, ומאפשרת למנהלת תקומה להאיץ את בנייתם של מתחמי דיור למפוני העוטף ללא תכנית או היתר. יחד עם זאת, במסגרת הליך החקיקה הצלחנו לגדר את החוק ובכך למנוע נזקים קשים לשמורות טבע וגנים לאומיים ולצמצם את האפשרות לעשות בו שימוש לטובת סתירת התכנון הארצי והמחוזי, ועדיין לאפשר מתן פתרונות לאוכלוסיית המפונים.
10. קידום תכנית מתאר ארצית 75 לפינוי מפרץ חיפה מציע תכנון מחדש של מפרץ חיפה והיערכות משק האנרגיה להפסקת פעילות התעשייה הפטרוכימית במפרץ חיפה, וכוללת למעלה מ-100 אלף יחידות דיור ומיליוני מטרים של תעשייה ותעסוקה. לאור היקפיה הגדולים של התכנית, אנו מלווים אותה ופועלים לשילוב שמירת הטבע והמערכות האקולוגיות במסגרתה.
11. העיר חריש מצויה בלב אזור טבעי רגיש, אשר משמש ליבה איכותית ברצף המסדרון האקולוגי הארצי המזרחי ולכן פיתוח בלתי מבוקר שלה יביא לנזק חסר תקדים עד כדי נתק דרמטי בין צפון הארץ למרכזה. בשנה זו ליווינו את הליכי התכנון של הרחבת העיר והצלחנו לבלום את הפיתוח המסיבי שלה צפונה. כמו כן, מסתמן שגם פעילותה של הועדה המיוחדת של חריש, שאפשרה לה לקיים הליכי תכנון מהירים ונעדרי בקרה, צפויה להסתיים לאחר מאבק ארוך שנים נגדה.
12. קידום חוק להסדרת המגורים בשטחי מרעה חזר, השנה, לשולחן בהובלת שרת ההתיישבות אורית סטרוק. הצעה זו מבקשת להכשיר מבנים שהוקמו בניגוד לחוק וגם לאפשר הקמת נוספים, כדי לאפשר לרועים שאמורים להשגיח על העדר שלהם לגור בשטחי הרעייה. החברה להגנת הטבע נאבקת בקידום חוק זה מתוך הבנה שהחוק יוביל להקמת חוות רבות תוך פגיעה קשה בשטחים הפתוחים, כולל בשטחים מוגנים, ולפגיעה בשלטון החוק על ידי הכשרת עשרות 'חוות' קיימות בשטחים פתוחים בכל הארץ, שהוקמו בדרכים פתלתלות, לעתים בתמיכת הממשלה והשלטון המקומי, אולם תוך חריגה מנהלים ומסמכות.
13. קידום כביש 4431  שמטרתו לחבר את מודיעין עילית עם כביש 443 - מדובר בכביש שהוא דו מסלולי דו נתיבי, אשר יחסום את תנועת הצבאים במרחב, לכיוון מערב, אל נחל מודיעים ואל ישראל, ובכיוון ההפוך מזרחה ודרומה אל מרחב "עמק הצבאים" שמדרום למודיעין עילית ממזרח לכפר האורנים וממזרח ומדרום לכפר רות. האזור הוא מסדרון אקולוגי ארצי הכולל גם עדר צבאים גדול במיוחד המונה, על פי הערכות רשות הטבע והגנים, בין 70 ל- 100 פרטים. ליווינו את קידום הכביש השנה ופעלנו נגד אישורו במוסדות התכנון.
14. ישובים חדשים - כמדי מספר שנים, גם בעת האחרונה, מקדמים גורמים בממשלת ישראל שורה של יוזמות להקמה של התיישבות חדשה הכוללת מספר רב של יישובים חדשים בדרום ובצפון. זאת על אף שקיים מלאי תכנוני בלתי מנוצל בישובים קיימים באותם אזורים. השנה פעלנו במוסדות התכנון במרץ, ובפרט במועצה הארצית לתכנון ולבנייה, לבלימת הקמתם של יישובים חדשים. פעילותנו זו מונעת קידום של יישובים מסוימים ומעכבת את קידומם של אחרים. על אף שהשנה אושרו מספר יישובים חדשים, פעילותנו זו מצמצת את מספרם ומאטה את קצב קידומם.
15. תיקון 5 לתמ"א 35 - מנהל התכנון מקדם בימים אלה עדכון נוסף לתמ"א 35 (תיקון 5), שמתמקד בשינוי מגבלות הבנייה במרחב הכפרי. המתווה המקודם מגלם פריצה של עקרונות היסוד שעליהם הושתתה תמ"א 35 שיצרה הבחנה מסודרת וברורה בין המרחב הכפרי לעירוני וקבעה, לראשונה, כי הציפוף יבוצע בערים, וכי המגזר הכפרי יישמר ברובו כמרחב חקלאי ופתוח במטרה לשמר את החקלאות ואת השטחים הפתוחים בישראל. המתווה החדש, המתגבש בימים אלה, מבקש להפוך תפיסה זו ולבצע מהפכה של ממש במרחב הכפרי - הגדלת הצפיפות בקיבוצים ובמושבים והסרת מגבלות הבנייה הקיימות בהם, כך שיתאפשר להוסיף עוד אלפי דירות חדשות במושבים וקיבוצים. אנו משמשים כשחקן המוביל ופועלים כנגד המתווה המוצע במטרה לצמצם את הנזקים הצפויים ממנו.

**שיקום**

תחום השיקום, אשר החל במסגרת מיזם Start-up Nature, יוסד השנה כתחום מובחן בתוך אגף שמירת טבע. במסגרת המיזם, טרם ייסוד התחום, קודם השיקום של בריכות הדגים של קיבוץ כפר רופין ובריכות הדגים של מעגן מיכאל, אשר גם השנה חלו התפתחויות בפיתוחם לבתי גידול לחים משוקמים. ייסוד התחום אפשר להרחיב את פעילות השיקום שהחברה להגנת הטבע מקדמת כפי שיפורט להלן.

1. מקדמים את שיקום כבארה- החברה להגנת הטבע יחד עם שותפים נוספים ובהם יד הנדיב, רשות ניקוז ונחלים כרמל, רשות הטבע והגנים ומעגן מיכאל השיקה את הליך התכנון של מרחב ביצות כבארה הקדום. המרחב, ששינה פניו מן הקצה אל הקצה במהלך שנות ה- 20 של המאה הקודמת, הפך להיות נוף תרבות מעשה ידי אדם ללא שרידים לגופי המים המקוריים, החי והצומח שליוו אותם. הפרויקט מבקש להחזיר עטרה ליושנה ולשחזר את בית הגידול שנכחד. המרחב המיועד לשיקום חולש על שטח של כ-10,000 דונמים, נמצא למרגלות זיכרון היעקב ובין שני המרחבים המטרופוליטניים - חיפה ותל אביב ויוכל לספק מרחב לטיילות ולפנאי ונופש.
2. השנה העמקנו את פעילותנו בתמיכה פילנטרופית לקידום מדיניות שימור ושיקום בתי גידול בישראל. התמיכה מאפשרת לנו להמשיך בעבודת המיפוי ובנית מתודולוגיה של פתרונות לצורך קידום תחום השיקום בישראל.
3. בדחיפת החברה להגנת הטבע, יצא השנה, בפעם הראשונה, קול קורא להגשת פרויקטים של שיקום על ידי קרן שטחים פתוחים בהיקף כולל של כ-20,000,000 שקלים. במסגרת זו צפויים להיות מקודמים פרויקטים בתחום שיקום שטחים פתוחים בעלי תרומה לאקלים.
4. במסגרת שיתוף פעולה עם המשרד להגנת הסביבה החלה עבודה משותפת לגיבוש תכנית פעולה ארצית לשיקום.

**שיקום נחלים**

1. אירוע "קרנבל בנחל" הינו יוזמה של היחידה לשיקום נחלים שמטרתו להגביר את מעורבות הציבור ומודעותו לנחלים בסביבת ביתו. במסגרת יוזמה זו התקיימו כ-30 אירועים ברחבי הארץ, בשיתוף 15 מועצות מקומיות ו-10 רשויות ניקוז ורשויות נחלים. בקרנבל לקחו חלק כ- 3000 משתתפים באירועים, אשר מרביתם היו פרי יוזמה והפעלה של קהילות תושבים אשר שמירה על הנחל בסביבת מגוריהם קרובה ללבם.
2. 'מדריך קהילות נחל' – כפועל יוצא מהתובנות שעלו מהערכת אירועי קרנבל בנחל, ומתוך צורך שעלה מהקהילות בשטח לליווי והתייעצות, החלה כתיבתו של מדריך קהילות נחל, אשר מצוי כעת בשלבים מתקדמים של הוצאתו לאור. מדריך זה יסייע לבנות קהילות נחל, ולטייב את העבודה הקהילתית סביב נחלים.
3. שיתוף פעולה פנים ארגוני בין היחידה לשיקום נחלים לבין בתי ספר שדה הביא ליצירת "ערכות ידע ומידע" לגיבוש דרכי פעולה בנחל והנגשה של המידע לציבור. במסגרת זו, נבחרו, בשלב ראשון, 3 בתי ספר שדה ונחלים עיקריים שבתחום פעילותם: בי"סש גולן וחרמונים – נחל ג'ילבון, בי"סש חוף כרמל – נחל תנינים וביס"ש שקמים – נחל שורק.
4. מיזם 'אמץ נחל' – פרויקט עם תנועת הצופים שכולל ליווי והנחייה לחיבור עם הנחלים שבקרבת השבטים ושמירה עליהם. הפרויקט כולל ליווי שנתי שותף, הכשרת מדריכים וחוברת מערכים למפגשים חודשיים בנחל.
5. מיזם 'רגע של נחל'- על רקע המלחמה ומציאות החירום בארץ הוצאנו לפועל את מיזם "רגע של נחל", המיזם כלל 10 אירועים בנחלים לעידוד קהילות הנחלים לצאת ולנשום, ולהתחזק, יחד עם הקהילה, מעשייה משותפת במרחב הנחל. מיזם זה מחזק ומגדיל את מעגל השותפים בשטח.
6. בוועדה לתשתיות לאומיות מקודמת תכנית למתן פתרונות ניקוז לאורך נחל חדרה (תכנית תשתית לאומית 122). תכנית זו מציעה הקמת מאגרים רבים לאורך הנחל תוך יצירת נזקים למרחב הנחל ולזרימתו הטבעית. על מנת לטייב את התכנון הוכנה מעין תכנית צל שמטרתה להדגים כלי ניהול נגר מבוססי טבע. בכלל זאת בוצעה בחינה הנדסית על ידי חברה חיצונית מומחית בתחום לתכנון תוספת מעקף צפוני לנפתול נחל חדרה כאמצעי תומך בשיקום נחל חדרה ופתיחת צוואר הבקבוק לזרימות באזור התעשיה של העיר. עבודה זו הוגשה לצוות הועדה לתשתיות לאומיות ובליווי הצוות המקצועי נעשים מאמצים להטמיע את עקרונותיה בתכנית.
7. התנעת הליך תכנון (Proof of concept) בנחל לכיש לגישת מקום לנחל, בשיתוף עם המשרד להגנת הסביבה ורשות ניקוז שורק לכיש, ובמימון הקרן לשטחים פתוחים.
8. ליווי מקצועי שוטף של צוות הנחלים ביחד עם צוות התכנון של תכניות ארציות לצמצום נזקי הצפות. בתהליכי קידום בשנת 2023 - תמא 1 שינוי 7, תמ"א 75 נ"נ , תת"ל 122, במטרה להטמיע את תפיסות התכנון של פתרונות נגר מבוססי טבע ושומרי נחל.
9. בעקבות הפרסום של המדריך לתכנון נחלים בהשראת תמ"א 1, בוצע קורס למתכננים, בשיתוף פעולה עם ארגון אגמא.
10. על מנת להשפיע על הליך קבלת ההחלטות בנוגע לאופן חיבור אגן מעלה כינרת (המוביל ההפוך) למערכת המים הארצית, בוצעה עבודה כלכלית "בחינת התועלות הכלכליות בחיבור אזור מעלה כינרת למערכת המים הארצית" לבחינת חלופות החיבור. העבודה הוצגה בוועדות הכנסת, ובפורומים מקצועיים ולפקידים ומקבלי החלטות בממשלה, לרבות בפני חברי רשות המים.
11. היטלי הזרמה – קידום הנושא מול משרד האוצר והמשרד להגנת הסביבה. במסגרת סדנא לאגף התקציבים במשרד האוצר שיזמה החברה להגנת הטבע הוצג הנושא כמרכיב מרכזי אשר הוביל לפגישות ישירות שנערכו מול אנשי האגף.
12. קיימנו השנה מושב בוועידה השנתית לנחלים בישראל 2023 תחת הכותרת "יצירת מקום לנחל כמענה לאירועי הצפות קיצוניים".

**טבע עירוני**

1. בהתבסס על הקול הקורא "סביב טבע" של המשרד להגנת הסביבה, המשכנו, גם השנה, בהעמדת מסד נתונים ארצי לטבע עירוני, באמצעות עריכת סקרי מפגעים סביבתיים וגיבוש מדיניות עירונית לקידום הטבע בערים רבות בישראל, הוגשו השנה סקרים בעתלית, בית אל, עפולה, קריית שמונה, חולון, בת ים, אום אל פחם, אעבלין, ריינה ובקרוב, במועצות האזוריות חוף השרון ובקעת הירדן. כמו כן, אנו בעיצומו של סקר בדיר אל אסד. סקר מודיעין יצא לדרך בקרוב. סקר מפגעים סביבתיים בוצע גם בירוחם והוביל לתוכנית מתוקצבת לטיפול במפגעים. מדיניות עירונית גובשה בערים רבות דוגמת ערד, מעלה אדומים, לוד, ראשל"צ, פרדס חנה כרכור שהובילה להגשת שני הגשות למענקים מקרן שטחים פתוחים, רמת השרון ואור יהודה. בשנה הבאה יוגשו גם מסמכי מדיניות עבור איגוד משולש דרומי, גבעתיים, כפר יונה, עפולה, ריינה ואחרים. השנה קיימנו, בערים שערכנו בהם סקרים, וועדות היגוי בסיורי שטח מוצלחים שחיברו את השותפים לטבע המקומי.
2. קדמנו סקרי טבע מפורטים לקידום אתרי טבע עירוניים קהילתיים - בבאר יעקב (חורשת האקליפטוסים), סקר משארי כורכר בתל אביב-יפו הוטמע במערכות התכנון, סקר מפורט והנחיות תכנון מוצעות בנחל גדורה משמשים בסיס לתכנון עכשווי במקום וסקר ברמת רחל לצד ירושלים.
3. אנו מלווים תכנון וביצוע של אתרי טבע עירוניים קהילתיים: בתל אביב ליווינו את התכנון וההקמה של פארק מוזיאון ארץ ישראל ופארק החוף בצפון העיר. בראשון לצין ליווינו את פארק הנרקיסים בשטחי צריפין.
4. ליווינו והגשנו תכניות לקרן שטחים פתוחים בפרדס חנה כרכור, פארק אריאל שרון, חוות דעת בעכו, גיבוש הצעות לטבריה ועוד.
5. פרויקטים מעניינים נוספים שהתקיימו השנה, חלקם ממשיכים לשנה הבאה, הם שותפות עם ארגון חיים וסביבה וקרן מנמון בקידום מדיניות לשמירת בעלי חיים במרחב הבנוי והפתוח בהרצליה כפיילוט לתכנית 'עיר חיה', ליווי עדכון סקר טבע עירוני תל אביב-יפו, גיבוש וביצוע של תכנית חשיפה לציבור בצורת סיורים עירוניים לעידוד דיווח אזרחי, ניטור לפיתוח חלקי בנחל זימרי בירושלים, קידום וביצוע סקר מרגש עם צבא הגנה לטבע בירדן הדרומי, כמו גם ליווי התכנון של מחפורת צרעה במימון קרן שטחים פתוחים.
6. הפקת מדריכים מקצועיים להפצת הידע ותורת העבודה לצד קידום למידת עמיתים במפגשי ועדות היגוי מלוות: קידום מדריך לתכנון והקמת אתרי טבע עירוניים קהילתיים בתמיכת המשרד להגנת הסביבה וקידום מדריך של הצלחות ואתגרים של נחלים עירוניים באגן הירקון – "סיפורים מהנחל" במימון ושיתוף רשות ניקוז ונחלים ירקון. בנוסף, בתמיכתנו, נכתבה לראשונה מדיניות מנהל התכנון לטבע עירוני בישראל.
7. הפקת הכנס הראשון לתכנון והקמת אתרי טבע עירוניים קהילתיים בעמק הצבאים בירושלים בשיתוף פעולה עם אגפי קהילה, סביבה ושפע בעיריית ירושלים ומשתתפים בכל הארץ. בנוסף, היינו שותפים לכנס של חיים וסביבה לקידום שמירת חיות בר בעיר לגיבוש קהילות ודרישות קראת הבחירות המקומיות וקיימנו מושב בכנס איגוד המתכננים בישראל בנושא תכנון והקמה של אתרי טבע עירוניים בשיתוף מספר גורמים ממשלתיים.
8. ביצוע של אירועי חשיפה רבים לסקרים בתחילת ובסיום הסקר, במסגרת קול קורא 'סביבטבע' והכנת מפות דיגיטליות שחושפות את המידע הרב תוך עדכון [מפתח סקרי הטבע העירוני](https://mapateva.org.il/Apps/StoryTelling/PlayList_UrbanNatureIndex/index.html) שחשוף לציבור.
9. אפיון ויציאה לאור של המרכז לפתרונות מבוססי טבע בעיר (מלמ"ט)- מרכז הכשרות וסיורים, בניית קורס הכשרה לקהלי יעד שונים ויציאה לפועל של קורס ראשון במרכז אקדמי בצלאל לצד ביצוע של סיורים רבים לאנשי מקצוע ברחבי הארץ.
10. חיזוק יחידת החילוץ לחיות בר בעיר ומדיניות עירונית לחילוץ - חילוץ והעתקת בעלי חיים מפרויקטים לבינוי בעיר בשיתוף עמותת נוח לצד ליווי קידום מדיניות לחילוץ והעתקה בעיריית תל אביב ובעיריית הרצליה המשפיעות על עיריות רבות נוספות.

**עמק הצבאים**

1. עדר הצבאים - גם השנה המשכנו לטפל בעדר הצבאים, אשר מונה כ-150 צבאים. אנו עוקבים ובוחנים את כושר הנשיאה של הפארק, ובאמצעות מעקב וטרינרי אחר מצבם הבריאותי של הצבאים. אנו מוודאים שמצבת הטוב של הצבאים לא נפגע.
2. פרויקט שחרורי צבאים לטבע - במהלך 2023 (עד תחילת מלחמת ה - 7 באוקטובר) שוחררו לטבע באזור הר ירושלים 23 צבאים  וזאת על מנת לחזק את האוכלוסייה המקומית. שחרורים אלו בוצעו בשיתוף פעולה מלא עם רשות הטבע והגנים, בתהליך מחקר וניטור באמצעות משדרי מעקב GPS ומצלמות שביל.
3. פרויקט צבים - השנה מתחם קליטת הצבים עבר שיפוץ וקלטנו רק 35 צבים בשיתוף פעולה עם רשות הטבע והגנים, גן החיות התנכי והספארי. 32 שוחררו לטבע.
4. הצלת צמחי בר- פתחנו בפרויקט חדש בשיתוף פעולה עם הגן הבוטני - גבעת רם. אנו מגדלים ומשקמים אוכלוסיות צמחי בר בסכנת הכחדה בשטח הפארק.
5. הדרכות - השנה פיתחנו "משחק בריחה" לגילאי 10 - 99 המאפשר פעילות חוויתית בפארק.
6. אירועים בחגים - אירועים והדרכות לכל המשפחה בחופשות, עם פנייה והתאמה למגזרים השונים בעיר. לצד קבלת קהל לאורך כל יום בשנה, צוות הפארק הדריך כ-20,000 מבקרים.
7. כ-5 צוותי צילום השתמשו בפארק לכתבות על טבע וקיימות, כולל צוות ה-BBC של דיוויד אטנבורו שצילמו במקום סרט על הסיסים.
8. ראש עיריית ירושלים חנך, במהלך השנה, שביל אופניים שעוברת בצמוד לגדר הפארק, ומהווה זווית יפה וחדשה על עדר הצבאים.
9. אחרי שנים של תכנון, בית השומר, הבית ההיסטורי בעמק, שופץ על ידי קרן ירושלים וצפוי להיפתח כמרכז למתנדבים של הפארק.
10. בניית מרכז התצפיות מתקדם במרץ ועומד לקראת מסירה. במקביל אנו עובדים על בניית התוכן עם מנהלת החינוך של עיריית ירושלים, קרן ירושלים וקבלן התוכן.
11. יום לאחר פרוץ המלחמה הפארק נפתח וכאשר ההנחיות הביטחוניות אפשרו זאת, החל לשמש מרחב חשוב לתושבי העיר להירגע בטבע ולנשום אוויר בתקופה קשה זו.
12. גם השנה העמק המשיך לשמש מקום התנדבות ל-6 בני שירות לאומי המשרתים כצוות הפארק, לכ-50 מתנדבים פעילים קבועים, ל- 5 מתנדבים מארצות הברית, אנגליה, גרמניה ובוליביה ול-32 מתנדבים עם צרכים מיוחדים אשר שולבו במסגרת שיתוף פעולה עם מספר ארגונים.

**מחלקה משפטית**

1. בג"ץ 3143/23 - הרחבת קידוחי הגז הפוסילי בים התיכון - משרד האנרגיה פרסם מכרז לקבלת רישיונות חדשים לחיפוש גז פוסילי בים התיכון, על שטח של 6,000 קמ"ר במים הכלכליים של ישראל. החברה להגנת הטבע עתרה כנגד ההחלטה, בטענה כי מהלך זה פוגע ביכולתה של מדינת ישראל לעמוד ביעדי האקלים שלה, וכי ההחלטה התקבלה שלא כדין, מאחר שהיא לא התבססה על תשתית עובדתית מקצועית הולמת, הן בפן הכלכלי והן בפן האקלימי-סביבתי. כמו כן, דרשה החברה להגנת הטבע כי יוחרגו מן המכרז שטחים בהם מצויים בתי גידול חשובים ובעלי רגישות אקולוגית. העתירה טרם התבררה.
2. עת"מ (י-ם) 51762-10-22 - ההפרדה המפלסית בצומת אורה - בית המשפט לעניינים מנהליים בירושלים קיבל את עתירת החברה להגנת הטבע וארגון 15 דקות (בשיתוף עם "מצילים את הרי ירושלים"), וביטל את החלטת המועצה הארצית לאשר את התכנית לביצוע הפרדה מפלסית בצומת אורה בירושלים ללא תסקיר השפעה על הסביבה. ביצוע תכנית ההפרדה המפלסית מהווה תנאי לביצוע תכניות הפיתוח ברכס לבן, והינה בפועל חלק מתכנון של כביש כניסה חדש לירושלים. בית המשפט הבהיר למדינה כי תכניות פיתוח מסוג זה , אשר להן השפעה ניכרת על הסביבה, חייבות בהכנת תסקיר השפעה על הסביבה אשר יציג את מכלול ההשפעות הסביבתיות של הפיתוח המוצע. כיום תלוי ועומד ערעור מטעם המדינה על פסק הדין, אשר טרם התברר.
3. בג"ץ 6596/23 החברה להגנת הטבע נ' שר הפנים – הוועדה המיוחדת בגולן - במסגרת מאבקנו לשמירת אופיו של הגולן, הוגשה על ידינו עתירה נגד החלטת שר הפנים על הקמת מרחב תכנון מיוחד בגולן. הקמת ועדת תכנון מיוחדת בגולן מהווה תקדים מסוכן ביותר שנועד לעקוף את הוועדה המחוזית במחוז הצפון, וזאת על מנת לממש פיתוח בהיקף עצום במרחב הגולן, תוך פגיעה בשטחים פתוחים ערכיים. לטענתנו, הקמת הוועדה נעשתה בניגוד להוראות החוק, ובניגוד לכללי המשפט המנהלי. עתירה זו טרם התבררה.
4. בג"ץ 6055/23 החברה להגנת הטבע נ' הוות"ל – חוות הטורבינות "רוח בראשית"- חוות טורבינות זו מאיימת על הנשרים והרחמים הפעילים בגולן, ועל מיני ציפורים נוספות, ועל רקע זאת עתרנו כנגד החלטת הוות"ל לאפשר את הפעלת טורבינות הרוח בחוות "רוח בראשית" בגולן. על פי התכנון, תנאי להפעלת החווה היה עריכת ניסוי "יבש" אשר במסגרתו ייבדק "משטר ההפעלה" של החווה, הכולל אמצעים שונים למניעת פגיעה בבעלי כנף. ואולם, ממצאי הניסוי הראו כי המערכת נכשלה ואינה עומדת ביעדים שנקבעו. למרות זאת, הוועדה לתשתיות לאומיות אישרה את הפעלת הטורבינות, תוך סיכון בעלי הכנף במרחב, בדגש על נשרים ורחמים שעלולים להיעלם מן הגולן. עתירה זו טרם התבררה.
5. בג"ץ 5626/22 קיבוץ נחשונים נ' שרת הפנים + בג''ץ 1932-23 עיריית אלעד נ' שרת הפנים- עתירות נגד החלטת הוועדה הגיאוגרפית על העברת שטחים מהמועצה האזורית חבל נחשונים, לרבות יער נחשונים, לעיריית אלעד. אנחנו משיבים מהותיים לעתירה, וטענו שיש לבטל את ההחלטה על העברת היער מסיבות סביבתיות ומאחר שיש חלופות תכנוניות טובות יותר. בתאריך 10.7.2023 ניתן צו על תנאי שמורה למדינה להשיב מדוע ההחלטה לא תבוטל.
6. עת"מ 24593-11-22 יערה פרץ ואח' נ' מועצת התכנון העליונה ביהודה ושומרון (הרחבת בית העלמין בנחל רבה)- עתירה כנגד אישור תכנית הבינוי לבינוי ופיתוח בית העלמין נחל רבה אשר בציר הגבעות ממזרח לראש העין. אנחנו משיבים לעתירה והיחידים שתומכים בה מבין המשיבים, בגלל הנזק המשמעותי של הבניה בשטח. העתירה תלויה ועומדת עם צו ביניים שמונע את תחילת העבודות, אך מאפשר בינתיים להוציא היתרי בניה ללא עליה על הקרקע.
7. עת"מ 30308-05-22 רשות הטבע והגנים הלאומיים נ' הועדה המחוזית לתכנון ובנייה צפון (ניו מג'דל) - עתירה של רשות הטבע והגנים נגד אישור תכנית ניו מג'דל, עם תמיכה משמעותית שלנו כמשיבים. התוכנית פוגעת בהר קטע בחרמון ובערכי טבע נדירים שיש בו, ואושרה למרות שיש חלופות פוגעניות פחות לשכונה. בתאריך 23.8.2023 ניתן פסק דין שדוחה את העתירה, אך ייתכנו עוד הליכים בנושא.
8. כביש שעלבים-ישפרו - מדובר בכביש בלתי חוקי הקוטע מסדרון אקולוגי בעל חשיבות לאומית בסמוך למרכז ישפרו סנטר מודיעין. במסגרת פעילותנו, נדחתה על ידי הוועדה המחוזית תכנית להכשרה בדיעבד של הכביש. עתירה בנושא הוגשה בשלהי שנת 2023, בדרישה לחסום את הכביש ולהחזיר את המצב בשטח לקדמותו.
9. סגירת כביש 171- עתירה שהגשנו כנגד ההחלטה לסגור את כביש 171, המהווה דרך גישה יחידה למרחב טיולים שלם בהר הנגב. הכביש נסגר על ידי ראש המועצה, מטעמי בטיחות, ובעתירה דרשנו כי תוצג תכנית אופרטיבית ולוח זמנים להסדרת הכביש ולפתיחתו לציבור. העתירה נמחקה, לאחר שהובהר כי הנושא בטיפול הגורמים המוסמכים, ובחודש ספטמבר נפתח הכביש מחדש.
10. יו"ש/ תמ"א/ 1/ 52: - תכנית להקמת 11 מחצבות אבן לניסור, בשטח של כ- 15,000 דונם בכל רחבי יו"ש. התוכנית אושרה לאחר דיון אחד בלבד, ללא תסקיר השפעה על הסביבה או מסמך סביבתי, ללא התחשבות בערכי טבע ומסדרונות אקולוגיים בשטח התוכנית, בסתירה לעקרונות תמ"א 14/ב. הגשנו התנגדות עם בסיס תכנוני ומשפטי, ובנוסף לה, הוגשו התנגדויות רבות נוספות והתקיים דיון בוועדת החוץ והביטחון בכנסת בנושא, בהשתתפותנו. התוכנית לא קודמה סטטוטורית מאז, אולם בפועל המחצבות פועלות בצורה פיראטית.
11. הרפורמה המשפטית ועילת הסבירות - המחלוקת בדבר ה"רפורמה המשפטית" פילגה את הציבור הישראלי במהלך השנה. הנושא העסיק גם את החלה"ט, כארגון אשר הכלי המשפטי הינו אמצעי פעולה חשוב ביותר העומד לרשותו (כפי שניתן לראות בהיקף הפעילות המשפטית שלנו רק בשנה זו), לטובת שמירת הטבע והסביבה בישראל. במהלך השנה גיבשה החלה"ט יחד עם ארגוני סביבה אחרים, נייר עמדה מקצועי, בו פורטו ההשפעות הבעייתיות הצפויות של הרפורמה בכל הנוגע להגנה המשפטית על האינטרסים הסביבתיים. דגש רב ניתן לביטול עילת הסבירות בה נעשה שימוש רב על ידי ארגוני הסביבה בזירה המשפטית. במסגרת פעילותנו בנושא, הצגנו את עמדתנו בדיוני ועדת החוקה וועדות נוספות בכנסת, נפגשנו עם יו"ר ועדת החוקה וחברי כנסת נוספים, והכל על מנת למנוע פגיעה קשה באינטרס הסביבתי.